ΓΡΑΠΤΗ ΕΡΩΤΗΣΗ E-2446/97 υποβολή: Concepciσ Ferrer (PPE) προς την Επιτροπή (16 Iουλίου 1997)

Θέμα: Τήρηση των δεσμεύσεων για τη χρηματοδότηση κοινοτικών προγραμμάτων

Στις 15 Ιουνίου 1994 η Επιτροπή των Ευρωπαϊκών Κοινοτήτων ενέκρινε μια πρωτοβουλία δοκιμαστικού χαρακτήρα για την ανάπτυξη της υπαίθρου (LEADER II), στο άρθρο 20 της οποίας ορίζεται ότι «η πρωτοβουλία LEADER II αποτελεί αντικείμενο κοινής χρηματοδότησης του κράτους μέλους και της Κοινότητας».

Σε περίπτωση που δεν τηρηθούν οι χρηματοδοτικές δεσμεύσεις που έχουν αναληφθεί από ένα από τα μέρη, υπάρχει στη διάθεση των δικαιούχων του προγράμματος LEADER II κάποιος μηχανισμός προστασίας που να εγγυάται την είσπραξη των ποσών τα οποία προβλέπονται από τη σύμβαση που έχει υπογραφεί μεταξύ των δικαιούχων και της κεντρικής διοίκησης του κράτους μέλους;

Απάντηση του κ. Fischler εξ ονόματος της Επιτροπής (1η Αυγούστου 1997)

Η κοινοτική πρωτοβουλία (ΚΠ) Leader II, η οποία βασίζεται στο άρθρο 5 παράγραφος 5 του κανονισμού (ΕΟΚ) αριθ. 2052/88 του Συμβουλίου ((ΕΕ L 185 της 15.7.1988 )) της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και τον συντονισμό των παρεμβάσεων τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων, αποτελεί το αντικείμενο από κοινού συγχρηματοδότησης του κράτους μέλους και της Κοινότητας.

Η χρηματοδοτική παρέμβαση των κοινοτικών διαρθρωτικών ταμείων δύναται να εξασφαλιστεί με μία από τις μορφές που περιλαμβάνονται στο άρθρο 5 παράγραφος 2 του προαναφερθέντος κανονισμού και ιδίως τη συγχρηματοδότηση επιχειρησιακών προγραμμάτων ή τη χορήγηση συνολικών επιδοτήσεων, τις οποίες διαχειρίζεται κατά κανόνα ένας ενδιάμεσος φορέας ο οποίος ορίζεται από το κράτος μέλος με σύμφωνη γνώμη της Επιτροπής και διασφαλίζει την κατανομή των ατομικών επιδοτήσεων που χορηγούνται στους τελικούς δικαιούχους (ομάδες τοπικής δράσης ή άλλους συλλογικούς φορείς).

Η κοινοτική συμμετοχή στη χρηματοδότηση των προγραμμάτων της ΚΠ Leader II υπόκειται στην τήρηση των ορίων που καθορίζονται στο άρθρο 13 παράγραφος 3 του προαναφερθέντος κανονισμού.

Όσον αφορά ειδικότερα τα προγράμματα καινοτομίας στον αγροτικό χώρο, τους δικαιούχους της ΚΠ Leader II και τη χρηματοδότησή τους, θα πρέπει να υπενθυμιστεί το γεγονός ότι η καταβολή των ποσών που προβλέπονται στις ατομικές επιδοτήσεις στους εν λόγω τελικούς δικαιούχους, εξασφαλίζεται υπό τον όρο ότι τα εν λόγω προγράμματα καινοτομίας στον αγροτικό χώρο υλοποιούνται σύμφωνα με το σχετικό εθνικό ή περιφερειακό πρόγραμμα Leader II όπως εγκρίθηκε από την Επιτροπή.

Θα πρέπει να αναφερθεί ότι, σύμφωνα με το άρθρο 14 παράγραφος 4 του κανονισμού (ΕΟΚ) αριθ. 4253/88 του Συμβουλίου ((ΕΕ L 374 της 31.12.1988 )), της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων, οι αποφάσεις της Επιτροπής για τη χορήγηση συνδρομής αντικατοπτρίζουν τις αντίστοιχες δεσμεύσεις των εταίρων, οι οποίες έχουν ληφθεί βάσει σύμβασης στο πλαίσιο της εταιρικής σχέσης και ότι οι μεμονωμένες επιδοτήσεις που προαναφέρθηκαν προκύπτουν από τις εν λόγω αποφάσεις της Επιτροπής.

Σε περίπτωση που ένας από τους εθνικούς συγχρηματοδότες (κράτος, περιφέρεια, λοιπές αυτοδιοικήσεις) δεν τηρήσει τις χρηματοδοτικές δεσμεύσεις του οι οποίες προκύπτουν από τη σχετική με την μεμονωμένη επιδότηση σύμβαση που έχει συνυπογραφεί από τον ενδιάμεσο οργανισμό και από τον τελικό δικαιούχο, θα πρόκειται για θέμα εθνικού δικαίου το οποίο, κατά συνέπεια, θα πρέπει να αντιμετωπίζεται σε εθνικό επίπεδο.